દેયાન અને તેના પરિવારને સ્મિતા અને રાજેશ મળ્યાં પણ હતાં. આ દિવસ યાદ કરતાં સ્મિતા કહે છે, ‘મારા બાળકને નવજીવન આપવા બદલ મારા મનમાં તેમના માટે જે ભાવ છે એ ભાવ માટે કોઈ પણ શબ્દ નાનો જ પડે. હું જ્યારે તેની મમ્મીને મળી ત્યારે મારા મોઢામાંથી એક પણ શબ્દ નીકળ્યો નહીં. બસ, હું ચોધાર આંસુએ રડતી હતી. એક તો શું, સો જન્મ લઈશ તો પણ હું તેમનું આ ઋણ ચૂકવી નહીં શકું. અત્યારે પણ મને એમ લાગે છે કે તેમનો દીકરો મારી પાસે જ છે. માધવીની સાથે હું તેનો પણ ઉછેર કરી રહી છું એવા ભાવ મને આવે છે. હું પણ એક મા છું એટલે મને ખબર છે કે એક મા માટે આ નિર્ણય લેવો કેટલો કપરો છે. દેયાનની મમ્મીને ધન્ય છે.’